钦定古今图书集成/理学汇编/学行典/第226卷 > 《周氏输苗记》前人
## 钦定古今图书集成/理学汇编/学行典/第226卷 > 《周氏输苗记》前人

嘉定某年某月，诏旌表隆庆府武宁县进士周某等
门闾。越某年某月，复御宸翰书“棣华堂”三大字以赐
今皇帝嗣服之某年，有旨：周某《家秋赋》，其即县以输。
某等。既承命，则以属己尉章子仁记之。又因子仁求
文于某，以系于末。某惟孝悌者，民性之常，不俟教而
能也。然自昔明盛之朝，必深加褒劝者，岂曰以利诱
人，俾相率而为伪哉？盖天命之性，虽人所同，而修道
之教，则君职有不可已者。故周以六行导民，汉以三
事设科，孝、友、弟顺皆居其首。圣朝虽循唐旧，用文墨
拔士，然穷山长谷、穷阎下里之氓，有以至性笃行闻
者，长吏必列于朝而显异之。自国初迄今，其以旌门
于书史者，奕奕相望。盖风化之原，莫尚于此者。《书》曰：
“表厥宅里，植之风声。”其斯之谓欤？恭惟圣明初政，他
未遑及，独推本先皇遗志，隆恩茂泽，首及于匹士之
微。至悯其赋输之廑，优而惜之，俾无车牛任辇之役，
岂非不世之荣遇也哉！虽然，周氏之所以获褒于朝
者，以其异也；而在周君之心，则不可少自异也。盖孝
悌之至，通于神明，然后为无愧。而兄弟既翕，和乐且
耽，亦曰《壸范》之常而非过也。然则周君其何以答上
之赐哉？必也弟昆相勉，致知笃行，以求合于孔门之
仁，《中庸》之诚，《大学》之至善，一旦得位于时，则移其所
以事长者事君，推其所以居家者措之事业，庶乎不
负两朝宠异之恩。周君其然之否乎？